CELEX: 52019PC0006
Language: sl
Date: 2019-01-17
Title: Predlog IZVEDBENI SKLEP SVETA o dovoljenju Franciji, da v skladu s členom 19 Direktive 2003/96/ES uporabi znižano stopnjo obdavčitve neosvinčenega bencina, ki se uporablja kot pogonsko gorivo za uporabo v departmajih na Korziki

EVROPSKA KOMISIJA
            Bruselj, 17.1.2019
            COM(2019) 6 final
            2019/0004(NLE)
            Predlog
            IZVEDBENI SKLEP SVETA
            o dovoljenju Franciji, da v skladu s členom 19 Direktive 2003/96/ES uporabi znižano stopnjo obdavčitve neosvinčenega bencina, ki se uporablja kot pogonsko gorivo za uporabo v departmajih na Korziki
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Obdavčitev energentov in električne energije v EU ureja Direktiva Sveta 2003/96/ES (v nadaljnjem besedilu: Direktiva). Direktiva določa obdavčljive izdelke, uporabe, zaradi katerih so obdavčljivi, ter najnižje stopnje, po katerih se morajo obdavčiti, odvisno od tega, ali se uporabljajo kot pogonska goriva, za nekatere industrijske ali komercialne namene ali za ogrevanje.
            
            
               V skladu s členom 19(1) Direktive lahko Svet na predlog Komisije državi članici soglasno dovoli uvedbo nadaljnjih izjem ali znižanj stopnje trošarine zaradi upoštevanja posebnih politik.
            
            
               Cilj tega predloga je, da se Franciji dovoli nadaljnja uporaba znižane davčne stopnje za neosvinčeni bencin, ki se uporablja kot pogonsko gorivo za uporabo v departmajih na Korziki, da bi se vsaj delno nadomestili dodatni stroški zaradi geografske oddaljenosti in težav pri oskrbi.
            
            
               •Zahtevek in njegovo splošno ozadje
            
            
               Francija je v skladu z Odločbo Sveta 2007/880/ES z dne 20. decembra 2007 dobila dovoljenje za uporabo znižane stopnje trošarine za neosvinčeni bencin, ki se uporablja kot pogonsko gorivo za uporabo v departmajih na Korziki, pri čemer znižanje ne sme presegati dodatnih stroškov za prevoz, skladiščenje in distribucijo v primerjavi s celinsko Francijo. Izvedbeni sklep Sveta 2013/192/EU z dne 22. aprila 2013 dovoljuje Franciji, da v skladu s členom 19 Direktive 2003/96/ES uporabi znižano stopnjo obdavčitve neosvinčenega bencina, ki se uporablja kot pogonsko gorivo za uporabo v departmajih na Korziki. Cilj navedenih odločbe in sklepa je, da se Franciji omogoči, da delno nadomesti dodatne stroške zaradi geografske oddaljenosti in težav pri oskrbi. Francija je pri izvajanju navedenega sklepa uporabila znižanje v znesku 1 EUR na hektoliter neosvinčenega bencina.
            
            
               Francoski organi so z dopisom z dne 26. septembra 2018 zaprosili za dovoljenje, da se še naprej uporablja znižanje za 1 EUR na hektoliter za obdobje šestih let, tj. od 1. januarja 2019 do 31. decembra 2024. Francija je z dopisoma z dne 25. oktobra 2018 in 7. novembra 2018 predložila dodatne informacije v zvezi z upravičenostjo zahtevka za odstopanje.
            
            
               Francoski organi so podobno kot v predhodnih zahtevkih trdili, da je znižana stopnja trošarine potrebna za delno nadomestitev višje cene neosvinčenega bencina. Septembra 2018 je bila cena neosvinčenega bencina (SSP95) na bencinskih črpalkah na Korziki 1,67 EUR na liter v primerjavi s povprečno ceno 1,63 EUR na liter na francoskem ozemlju (na območju francoskih glavnih dobaviteljev, razen maloprodaje), razlog za to pa je otoška lega Korzike.
            
            
               Po navedbah francoskih organov obstaja za te dodatne stroške več razlogov.
            
            
               (1)
                     Ker na Korziki ni rafinerij, so prevozni in distribucijski stroški dostave goriva višji, saj gre za dodatne stroške zaradi pomorskega in cestnega tovornega prevoza (daljša razdalja in trajanje prevoza). Najbližja rafinerija v kraju Fos-sur-Mer je od korziških skladišč v kraju Luciano in Ajaccio oddaljena 358 km (od tega 182 km po morju) oziroma 315 km (od tega 170 km po morju). Prevoz do teh skladišč poteka izključno z ladjami, medtem ko so vsa skladišča v celinski Franciji neposredno povezana z rafinerijo prek omrežja naftovodov, kar znatno znižuje stroške prevoza. Stroški prevoza na Korziko so na primer štirikrat do petkrat višji od stroškov prenosa po naftovodu med Le Havrom in pariško regijo.
            
            
               (2)
                     Ker sta skladišči na Korziki bistveno manjši (16 000 m3 in 19 000 m3), je potrebna pogostejša dobava goriva. Naložbe v vzdrževanje, skladnost obratov in stroški osebja niso povezani z obsegom poslovne dejavnosti skladišč. Skupna količina goriva, dobavljenega v ti skladišči, je manjša od 400 000 m3 na leto, kar je polovica povprečne količine, dobavljene v skladišče na celini. Zato so stroški skladiščenja na m3 na Korziki višji.
            
            
               (3)
                     Stalne stroške, ki jih nosijo distributerji, je treba pokriti z manjšim obsegom prodaje zaradi nizkega števila prebivalcev. Gostota prebivalcev na Korziki je 37,7/km2 v primerjavi z 118/km2 (INSEE 2018) v celinski Franciji. Otok je tudi zelo hribovit (90 % gora), količina goriva, ki ga proda posamezna bencinska črpalka pa je majhna. Distribucijska območja so zato oddaljena in daleč narazen drug od drugega. Na Korziki je ena bencinska črpalka na 2 485 prebivalcev v primerjavi s francoskim ozemljem, kjer je ena bencinska črpalka na povprečno 5 768 prebivalcev, pri čemer obseg prodaje na bencinsko črpalko na Korziki znaša 2 278 m3 v primerjavi s 4 149 m3 v celinski Franciji.
            
            
               Kot je prikazano v spodnji preglednici, so mednarodne kotacije cen bencina za Korziko in celinsko Francijo enake, tj. 46,62 EUR na 100 litrov. Razlika v bruto stroških prevoza med celinsko Francijo in Korziko je zelo velika, in sicer 13,87 EUR na 100 litrov v celinski Franciji, 35,05 EUR na 100 litrov pa na Korziki. Končna cena neosvinčenega bencina na Korziki je kljub nižjim davčnim stopnjam (davek na energijo in DDV) višja kot v celinski Franciji.
            
            
               V spodnji preglednici je prikazana struktura cen bencina in dizelskega goriva oktobra 2018.
            
            
               Cena goriva (EUR na hl )
            
            
                     
                        Povprečna cena goriva v EUR na 100 litrov 
                     
                  
                  
                     
                        Celinska Francija
                     
                     
                  
                  
                     
                        Korzika
                     
                     
                  
                  
                     
                        Južna Korzika
                     
                     
                  
               
                     
                        Cena z davki
                     
                  
                  
                     
                        155,55
                     
                  
                  
                     
                        168,33
                     
                  
                  
                     
                        167,78
                     
                  
               
                     
                        DDV
                     
                  
                  
                     
                        25,93
                     
                  
                  
                     
                        19,37
                     
                  
                  
                     
                        19,30
                     
                  
               
                     
                        Davek na energijo 
                     
                  
                  
                     
                        69,14
                     
                  
                  
                     
                        67,29
                     
                  
                  
                     
                        67,29
                     
                  
               
                     
                        Bruto prevozna in distribucijska marža
                     
                  
                  
                     
                        13,87
                     
                  
                  
                     
                        35,05
                     
                  
                  
                     
                        34,57
                     
                  
               
                     
                        Mednarodne kotacije
                     
                  
                  
                     
                        46,62
                     
                  
                  
                     
                        46,62
                     
                  
                  
                     
                        46,62
                     
                  
               
               Vir: www.prix-carburants.gouv.fr.
            
            
               Poleg tega je Francija poudarila, da je ukrep del posebne vladne politike, ki spodbuja razvoj Korzike zaradi ovir, s katerimi se srečuje zaradi svoje otoške lege.
            
         
         
            
               •Določbe na področju, na katerega se nanaša predlog
            
            
               Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije 
            
            
               •Ocena ukrepa v skladu s členom 19 Direktive 2003/96/ES
            
            
               Upoštevanje posebnih politik
            
            
               Prvi pododstavek člena 19(1) Direktive se glasi:
            
            
               „Razen določb prejšnjih členov, zlasti členov 5, 15 in 17, lahko Svet, na predlog Komisije, državi članici soglasno dovoli uvedbo nadaljnjih izjem ali znižanj zaradi upoštevanja posebnih politik.“
            
            
               Davčno razlikovanje omogoča večjo enakost potrošnikov neosvinčenega bencina na Korziki in podobnih potrošnikov na celini, saj delno nadomesti dodatne stroške, ki jih imajo potrošniki na Korziki. Predlagani ukrep je torej v skladu z nekaterimi cilji regionalne in kohezijske politike. 
            
            
               Znižanje davčne stopnje ne presega dodatnih prevoznih in distribucijskih stroškov, ki jih imajo potrošniki na Korziki. Znižanje stroškov za neosvinčeni bencin za 10 EUR/1 000 l je precej nižje od razlike med zadevnimi končnimi cenami.
            
            
               Poleg tega je veljavna znižana stopnja obdavčitve, ki zadeva porabo neosvinčenega bencina na Korziki (672,9 EUR/1 000 l), še vedno znatno višja od najnižje ravni EU, ki jo določa Direktiva 2003/96/ES (359 EUR/1 000 l).
            
            
               Skladnost z drugimi politikami in cilji Unije
            
            
               Komisija preuči vsak zahtevek, pri čemer upošteva pravilno delovanje notranjega trga, potrebo po zagotovitvi pravične konkurence ter izvajanje zdravstvene, okoljske, energetske in prometne politike EU.
            
            
               Ukrep je sprejemljiv ob upoštevanju pravilnega delovanja notranjega trga in potrebe po zagotovitvi pravične konkurence. Cilj ukrepa je vsaj delna nadomestitev dodatnih stroškov, povezanih z otoško lego Korzike. Zaradi oddaljenosti in otoške lege departmajev, na katere se ukrep nanaša, ter zmernega znižanja stopnje obdavčitve, ki je v primerjavi z najnižjo stopnjo EU sicer zelo visoka, se zaradi ukrepa uporaba goriva predvidoma ne bo spremenila, ker bi ukrep privabil večje število potrošnikov z drugih območij.
            
            
               Ker bo učinek davčne olajšave na prevoz predvidoma zanemarljiv, pri čemer je mogoče vse morebitne obrobne učinke odpraviti z izravnalnimi politikami, je ukrep združljiv z zdravstveno, okoljsko, energetsko in prometno politiko Unije.
            
            
               Obdobje uporabe ukrepa in razvoj okvira EU o obdavčitvi energije
            
            
               Člen 19(2) Direktive 2003/96/ES določa, da je veljavnost takšnih ukrepov omejena na največ šest let z možnostjo podaljšanja. Glede na to, da ni nobenega negativnega vpliva sedanje ureditve na trgovino znotraj EU in na splošno raven obdavčitve goriv v Franciji, Komisija predlaga, da se odobri dovoljenje za šest let, tj. od 1. januarja 2019 do 31. decembra 2024, in se tako zagotovi pravna varnost v regiji.
            
            
               Če Svet na podlagi člena 113 Pogodbe uvede spremenjeni splošni sistem za obdavčitev energentov in ta odobritev glede na te spremembe ni več ustrezna, je treba za ohranitev nadaljnjega razvoja obstoječega pravnega okvira predvideti možnost, da ta sklep preneha veljati na dan začetka veljavnosti spremenjenih pravil.
            
            
               Če Svet sprejme nov sistem in Komisija meni, da je predlagano dovoljenje še vedno utemeljeno, pozitivno in pravočasno preuči vse zahtevke Francije za podobno dovoljenje, ki je prilagojeno novemu sistemu, da se zagotovi neprekinjeno izvajanje tega predloga.
            
            
               •Pravila o državni pomoči
            
            
               Ukrep lahko pomeni državno pomoč v skladu s členom 107(1) PDEU. Ker znižane stopnje presegajo minimalne stopnje v EU, bi se za ukrep uporabljal člen 44 Uredbe 651/2014/EU (uredba o splošnih skupinskih izjemah), pri čemer bi se ukrep štel za združljivega z notranjim trgom. Po izteku obdobja veljavnosti uredbe o splošnih skupinskih izjemah 31. decembra 2020 bo pomoč še naprej izvzeta v prilagoditvenem obdobju šestih mesecev (glej člen 58(4) uredbe o splošnih skupinskih izjemah). Ta sklep ne posega v veljavna pravila o državni pomoči v obdobju, ki ga odstopanje zajema.
            
            
               2.PRAVNA PODLAGA, SUBSIDIARNOST IN SORAZMERNOST
            
         
         
            
               •Pravna podlaga
            
            
               Člen 19 Direktive Sveta 2003/96/ES.
            
            
               •Načelo subsidiarnosti
            
            
               Področje posredne obdavčitve, ki je obravnavano v členu 113 PDEU, samo po sebi ni v izključni pristojnosti EU v smislu člena 3 Pogodbe.
            
            
               Vendar ima Svet v skladu s členom 19 Direktive 2003/96/ES v okviru sekundarne zakonodaje izključno pristojnost, da državam članicam dovoli uporabo nadaljnjih izjem ali znižanj v smislu navedene določbe. Zato države članice ne morejo prevzeti vloge Sveta. Posledično se načelo subsidiarnosti za ta izvedbeni sklep ne uporablja. Vsekakor pa tega dokumenta v skladu s Protokolom št. 2 k Pogodbama ni treba posredovati nacionalnim parlamentom za preverjanje skladnosti z načelom subsidiarnosti, saj ne gre za osnutek zakonodajnega akta.
            
            
               •Načelo sorazmernosti
            
            
               Predlog je v skladu z načelom sorazmernosti. Znižanje davkov ne presega tega, kar je potrebno za doseganje zadevnega cilja.
            
            
               •Izbira instrumentov
            
            
               Predlagani instrument: Izvedbeni sklep Sveta
            
            
               Člen 19 Direktive 2003/96 določa le to vrsto ukrepa.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Naknadne ocene/preverjanja ustreznosti obstoječe zakonodaje
            
            
               Za ta ukrep ni potrebna ocena obstoječe zakonodaje.
            
            
               •Posvetovanje z zainteresiranimi stranmi
            
            
               Predlog vključuje znižanje davčne stopnje, ki velja le za Francijo.
            
            
               •Pridobivanje in uporaba strokovnega mnenja
            
            
               Zunanje strokovno mnenje ni bilo uporabljeno.
            
            
               •Ocena učinka
            
            
               Opravljena ni bila nobena cena učinka.
            
            
               •Temeljne pravice 
            
         
         
            
               Ukrep ne vpliva na temeljne pravice.
            
            
               4.PRORAČUNSKE POSLEDICE
            
            
               Ukrep finančno in upravno ne obremenjuje Unije, zato predlog ne vpliva na proračun Unije.
            
            
               5.DRUGI ELEMENTI
            
            
               Načrti za izvedbo ter ureditev spremljanja, ocenjevanja in poročanja
            
            
               Načrt za izvedbo ni potreben. Ta predlog se nanaša na dovoljenje za znižanje davka za eno samo državo članico na njeno lastno zahtevo. Določeno je za omejeno obdobje šestih let. Uporabljena davčna stopnja bo višja od najnižje ravni obdavčitve, določene z direktivo o obdavčitvi energije. Ukrep je mogoče oceniti v primeru prošnje za podaljšanje po preteku šestletnega obdobja.
            
            
               •Povzetek predlaganega ukrepa
            
            
               Komisija predlaga dovoljenje za znižanje davčne stopnje za 10 EUR na 1 000 l do 31. decembra 2024, kar bi Franciji omogočilo uporabo znižane stopnje obdavčitve neosvinčenega bencina, ki se uporablja kot pogonsko gorivo za uporabo v departmajih na Korziki.
            
            
               2019/0004 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Franciji, da v skladu s členom 19 Direktive 2003/96/ES uporabi znižano stopnjo obdavčitve neosvinčenega bencina, ki se uporablja kot pogonsko gorivo za uporabo v departmajih na Korziki
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
                  1
                ter zlasti člena 19(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Franciji se je na podlagi Odločbe Sveta 2007/880/ES
                  2
                in Izvedbenega sklepa Sveta 2013/192/EU
                  3
                dovolilo, da v skladu s členom 19 Direktive 2003/96/ES uporabi znižano stopnjo obdavčitve neosvinčenega bencina, ki se uporablja kot pogonsko gorivo za uporabo v departmajih na Korziki.
            
            
               (2)Francija je z dopisom z dne 26. septembra 2018 zaprosila za dovoljenje, da uporabi znižano stopnjo davka na energente za neosvinčeni bencin, ki se uporablja kot pogonsko gorivo, kar bi podaljšalo izvajanje prakse v skladu z Odločbo 2007/880/ES in Izvedbenim sklepom 2013/192/EU. Znižanje znaša 1 EUR na hektoliter. Za dovoljenje se prosi za obdobje od 1. januarja 2019 do 31. decembra 2024. Na Korziki oskrba z neosvinčenim bencinom na bencinskih črpalkah povzroča znatne dodatne stroške v primerjavi z oskrbo v celinski Franciji, končne cene pa so za 0,10 EUR na liter višje kot na celini.
            
            
               (3)Z znižanjem davka na neosvinčeni bencin za potrošnike na Korziki se bo vzpostavila večja izenačenost zadevnih potrošnikov s potrošniki v celinski Franciji. Ta ukrep je torej v skladu s cilji regionalne in kohezijske politike.
            
         
         
            
               (4)Znižanje davčne stopnje ne presega nujnega upoštevanja dodatnih stroškov za prevoz in distribucijo, ki jih krijejo potrošniki na Korziki.
            
            
               (5)Končna raven obdavčitve je skladna z najnižjimi stopnjami iz Direktive 2003/96/ES, ki je trenutno 359 EUR/1000 l (ali 35,90 EUR/hl).
            
            
               (6)Ukrep zaradi oddaljenosti in otoške lege departmajev, za katere se uporablja, ter zaradi zmernega znižanja stopnje obdavčitve, ki je v primerjavi z najnižjo ravnijo iz Direktive 2003/96/ES sicer zelo visoka, ne bo povzročil nihanj, povezanih posebej z oskrbo s pogonskimi gorivi.
            
            
               (7)Zato je ukrep sprejemljiv z vidika pravilnega delovanja notranjega trga in potrebe po zagotavljanju pravične konkurence ter ni nezdružljiv z zdravstveno, okoljsko, energetsko in prometno politiko Unije.
            
            
               (8)Franciji bi bilo zato treba v skladu s členom 19(2) Direktive 2003/96/ES dovoliti uporabo znižane stopnje obdavčitve neosvinčenega bencina, ki se uporablja kot pogonsko gorivo za porabo na Korziki, in sicer do 31. decembra 2024.
            
            
               (9)Iz člena 19(2) Direktive 2003/96/ES izhaja, da mora biti vsako dovoljenje, dodeljeno na podlagi navedenega člena, strogo časovno omejeno.
            
            
               (10)Da bi se zadevnim regijam zagotovila zadostna stopnja gotovosti, bi bilo treba dovoljenje dodeliti za obdobje šestih let. Če bi Svet na podlagi člena 113 Pogodbe uvedel spremenjeni splošni sistem za obdavčitev energentov, za katerega to dovoljenje glede na spremembe ne bi bilo prilagojeno, bi bilo treba za ohranitev nadaljnjega razvoja obstoječega pravnega okvira določiti, da ta sklep preneha veljati na dan začetka veljavnosti pravil tega spremenjenega sistema.
            
            
               (11)Zagotoviti bi bilo treba, da lahko Francija posebno znižanje, na katerega se nanaša ta sklep, uporablja neprekinjeno na podlagi položaja pred 1. januarjem 2019 v skladu z Izvedbenim sklepom 2013/192/EU. Zato bi bilo treba dovoljenje, za katerega je zaprosila, odobriti z učinkom od 1. januarja 2019.
            
            
               (12)Ta sklep ne posega v uporabo pravil Unije o državni pomoči –
            
            
               SPREJEL NASLEDNJI SKLEP:
            
            
               Člen 1
            
            
               Franciji se dovoli uporaba znižane stopnje obdavčitve neosvinčenega bencina, ki se uporablja kot pogonsko gorivo za porabo v departmajih na Korziki, pri čemer znižanje ne presega 1 EUR na hektoliter.
            
            
               Znižanje ne presega dodatnih stroškov za prevoz, skladiščenje in distribucijo v primerjavi s celinsko Francijo, da se prepreči morebitna previsoka nadomestitev.
            
            
               Znižana stopnja mora biti v skladu z obveznostmi iz Direktive 2003/96/ES in zlasti najnižjimi stopnjami iz člena 7 Direktive.
            
            
               Člen 2
            
            
               Ta sklep se uporablja od 1. januarja 2019 in preneha veljati 31. decembra 2024.
            
            
               Če Svet na podlagi člena 113 Pogodbe uvede spremenjeni splošni sistem za obdavčitev energentov, za katerega odobreno dovoljenje iz člena 1 tega sklepa glede na te spremembe ni več ustrezno, ta sklep preneha veljati na dan začetka veljavnosti pravil spremenjenega sistema.
            
            
               Člen 3
            
            
               Ta sklep je naslovljen na Francijo.
            
            
               V Bruslju,
            
         
         
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 283, 31.10.2003, str. 51.
               
               
                  
                     (2)
                  
                        Odločba Sveta 2007/880/ES z dne 20. decembra 2007 o dovoljenju Franciji, da v skladu s členom 19 Direktive 2003/96/ES uporabi znižano stopnjo obdavčitve neosvinčenega bencina, ki se uporablja kot pogonsko gorivo za porabo v departmajih Korzike (UL L 346, 29.12.2007, str. 15).
               
               
                  
                     (3)
                  
                        Izvedbeni sklep Sveta 2013/192/EU z dne 22. aprila 2013 o dovoljenju Francoski republiki, da v skladu s členom 19 Direktive 2003/96/ES uporabi znižano stopnjo obdavčitve neosvinčenega bencina, ki se uporablja kot pogonsko gorivo in se uporablja v departmajih na Korziki. (UL L 113, 25.4.2013, str. 13).